SL Uradni list Evropske unije C 150/9

Objava vloge v skladu s členom 6(2) Uredbe Sveta (ES) št. 510/2006 o zaščiti geografskih označb in označb porekla za kmetijske proizvode in živila

2012/C 150/07

V skladu s členom 7 Uredbe Sveta (ES) št. 510/2006 (1) je ta objava podlaga za uveljavljanje pravice do ugovora zoper vlogo. Izjave o ugovoru mora Komisija prejeti v šestih mesecih od dneva te objave.

ENOTNI DOKUMENT

UREDBA SVETA (ES) št. 510/2006

„FICODINDIA DI SAN CONO“

ES št.: IT-PDO-0005-0647-26.09.2007

ZGO ( ) ZOP ( X )

1. Ime:

„Ficodindia di San Cono“

2. Država članica ali tretja država:

Italija

3. Opis kmetijskega proizvoda ali živila:

3.1 Vrsta proizvoda:

Skupina 1.6 Sadje, zelenjava in žita, sveži ali predelani

3.2 Opis proizvoda, za katerega se uporablja ime iz 1. točke:

ZOP „Ficodindia di San Cono“ se uporablja za plodove naslednjih sort (kultivarjev) vrste „Opunzia Ficus Indica“, ki se pridelujejo na območju, opredeljenem v 4. točki: „Surfarina“, znana tudi kot „Gialla“ ali „Nostrale“, – „Sanguigna“, znana tudi kot „Rossa“, – „Muscaredda“ ali „Sciannarina“, znana tudi kot „Bianca“. Dovoljen je tudi največ 5-odstotni delež lokalnih ekotipov iz izborov sorte „Trunzara“. Plodovi opuncije se razlikujejo glede na:

— kakovost: kakovost A (agostani), če dozorijo po prvem cvetenju, kakovost B (tardivi ali scozzolati), če dozorijo po drugem cvetenju,

— kategorijo: kategoriji EXTRA in I, opredeljeni v Codex Alimentarius,

— težo: med 105 g in 140 g, med 140 g in 190 g, med 190 g in 270 g (dovoljeno 5-odstotno odstopanje) oziroma razredi B, C in D iz Codex Alimentarius.

Plodovi z označbo „Ficodindia di San Cono“ morajo imeti ob dajanju na trg naslednje značilnosti: teža plodu > 105 g (dovoljeno 5-odstotno odstopanje), 14-odstotna minimalna refrakcijska stopnja, trdnost mesa najmanj 5 kg/cm2, barvni odtenki od zelene do oranžno rumene pri rumeni sorti („gialla“), od zelene do rubinasto rdeče pri rdeči sorti („rossa“) in od zelene do blede rumenobele pri beli sorti („bianca“).

3.3 Surovine (samo za predelane proizvode):

—

3.4 Krma (samo za proizvode živalskega izvora):

—

3.5 Posebni proizvodni postopki, ki jih je treba izvajati na opredeljenem geografskem območju:

Obiranje plodov, ki dozorijo po prvem cvetenju (agostani), poteka od 20. avgusta do 30. septembra, plodov, ki dozorijo po drugem cvetenju (tardivi ali scozzolati) pa od 10. septembra do 31. decembra, odvisno od vremenskih razmer, značilnih za letni čas. Z obranih plodov je treba obvezno odstraniti bodice, pri dajanju na trg pa morajo nositi oznako: „frutti despinati“ (plodovi brez bodic).

Pridelava in pakiranje plodov „Ficodindia di San Cono“ morata obvezno potekati na območju, opredeljenem v 4. točki, da ne bi zaradi prevoza ali nepotrebnega rokovanja na plodovih nastale zareze ali poškodbe oziroma da se ne bi obtolkla njihova zunanja lupina, zaradi česar bi se spremenila barva in lesk plodov, po katerih se odlikujejo.

3.6 Posebna pravila za rezanje, ribanje, pakiranje itn:

Obdelan proizvod z odstranjenimi bodicami se trži v novi embalaži: v lesenih, plastičnih ali kartonastih zabojčkih oziroma na plastičnih ali kartonastih pladnjih. Dovoljena je uporaba zabojčkov z vdolbinami. Teža pakiranja mora biti 0,5 kg, 1 kg, 2 kg, 2,5 kg, 3 kg, 3,5 kg ali 5 kg, z največ 10-odstotnim odstopanjem. Embalažo je treba nepredušno zapreti s toplotnim varjenjem, pri mrežicah s kovinskimi zakovicami pa tako, da je do vsebine mogoče priti samo z odstranitvijo embalaže. V skladu s tradicijo lahko isto pakiranje vsebuje tri sorte (Surfarina ali Nostrale ali Gialla; Sanguigna ali Rossa; Muscaredda ali Sciannarina ali Bianca). Dovoljen je tudi največ 5-odstotni delež lokalnih ekotipov iz izborov sorte „Trunzara“.

3.7 Posebna pravila za označevanje:

Na embalaži morata biti logotip označbe, ki je naveden spodaj, in simbol EU. Dovoljeni so tudi: dodatna navedba „Cactus Pear“; napis „Fiorone“ izključno na embalaži, v kateri so plodovi, težki od 105 g do 130 g, in navedba datuma obiranja proizvoda. Logotip sestavljajo napis „D.O.P Denominazione di Origine Protetta“, trije plodovi opuncije s kronami, ki so pahljačasto razporejeni nad Sicilijo in petimi zvezdami, pod njimi pa je navedba „Ficodindia di San Cono“.

4. Kratka opredelitev geografskega območja:

Proizvodi z označbo „Ficodindia di San Cono“ se pridelujejo na območju, ki leži na 200 m do 600 m nadmorske višine, obsega pa naslednje občine: San Cono (CT), San Michele di Ganzaria (CT), Piazza Armerina (EN) in Mazzarino (CL).

5. Povezanost z geografskim območjem:

5.1 Posebnosti geografskega območja:

Za območje pridelave proizvodov z označbo „Ficodindia di San Cono“ je značilno, da so obdelovalna zemljišča razporejena vzdolž pasu nadmorskih višin od 200 m do 600 m, katerega nizka gričevja so ločena z majhnimi dolinami, katerih prst je večinoma naplavinskega izvora, srednje lahke strukture, globoka in sveža ter se odlikuje po odličnem odvodnjavanju, s peščeno sestavo, ki ji daje prednost pred drugimi (najmanj 50-odstotni delež peska), in vrednostjo pH, ki je srednje nevtralna in subalkalna (vrednost pH od 6,9 do 8,1). Večina zemljišč je namakalnih. Dobra oskrba rastlin z vodo na teh zemljiščih je zagotovljena na podlagi izkušenj lokalnih pridelovalcev, ki upoštevajo spreminjanje razmer v okolju glede na letni čas, dejavnike, povezane s starostjo rastlin, količino pridelanih plodov in nadmorsko višino, na kateri raste opuncija, da je namakanje kar najprimernejše. Preostali del obdelovalnih zemljišč leži na višji nadmorski višini in je v absolutnih številkah deležen podnebnih razmer, povezanih z nadmorsko višino, in pedoloških značilnosti geografskega območja, ki omogočajo pridelavo zelo kakovostnih plodov tudi brez namakanja.

5.2 Posebnosti proizvoda:

Med posebnostmi, po katerih se proizvodi z označbo „Ficodindia di San Cono“ razlikujejo od drugih vrst, je treba omeniti velikost plodov, izrazite in žive barve lupine ter fino aromo in zelo sladek okus. Sladek okus in velikost proizvodov z označbo „Ficodindia di San Cono“ v primerjavi s plodovi z drugih pridelovalnih območij na Siciliji sta pomembni lastnosti, po katerih se ti odlikujejo, saj sta posledica tipične značilnosti geografskega območja.

5.3 Vzročna povezanost geografskega območja s kakovostjo ali značilnostmi proizvoda (pri ZOP) oziroma z določeno kakovostjo, slovesom ali drugimi značilnostmi proizvoda (pri ZGO):

Posebnosti proizvodov z označbo „Ficodindia di San Cono“, in sicer velikost plodov, izrazita barva lupine in prijeten vonj mesa, se razvijejo zaradi popolnega prepleta človeških dejavnikov in dejavnikov iz okolja, ki so značilni za pridelovalno območje.

Med posebnimi značilnostmi tega območja sta nadmorska višina in izoblikovanost površja, ki bistveno prispevata k posebno močnemu in kakovostnemu sončnemu obsevanju, menjavanju obdobij vlaženja in sušenja kože plodov ter dnevni temperaturni razliki zlasti med zorenjem plodov. Za območje so namreč značilna rahla gričevja, ločena z majhnimi dolinami, ki ležijo daleč od morja in imajo zmerno hladne zime. Te doline so od vzhoda proti zahodu popolnoma odprte, kar omogoča dobro izpostavljenost zemljišč soncu in vpliv vzhodnih vetrov, ki zlasti v poletnem in jesenskem obdobju, torej v obdobju zorenja plodov, pripomorejo k blagemu podnebju. Vroč zrak poleti in jeseni tudi v najbolj vročih urah dneva ublaži rahel veter, ki ob koncu dopoldneva redno piha z zahoda in severozahoda. Temperatura tako nikoli ni previsoka.

Opisani fizični pojavi v kombinaciji s svetlobnim sevanjem povzročijo nastanek in razvoj antocianov, ki poskrbijo za barvo lupine in mesa opuncije.

Poleg tega je zaradi lege obdelovalnih površin na visokih nadmorskih višinah in dejstva, da lokalni kmetovalci namakalna zemljišča učinkovito oskrbujejo z vodo, na tem območju mogoče pridelovati plode opuncije, ki so težji in vsebujejo več sladkorja kot plodovi z drugih geografskih območij, ki ležijo na nižjih nadmorskih višinah. Ker imajo tla na tem območju veliko sposobnost dolgega zadrževanja vlage, prst ohranja stalno vlažnost, rastlina pa doseže proizvodni cikel v najboljših razmerah, brez obremenitev ali omejitev.

Zaradi vseh teh okoljskih dejavnikov so proizvodi z označbo „Ficodindia di San Cono“ po kakovosti edinstveni. Ti posebni dejavniki v povezavi z dejavnostjo ljudi, njihovimi obdelovalnimi zmogljivostmi in razvojem praks varovanja okolja in družbeno-proizvodne tradicije (vključno z ohranitvijo metod gojenja opuncije ob upoštevanju in varovanju dolin in gričev) pripomorejo k temu, da imajo proizvodi z označbo „Ficodindia di San Cono“ značilnosti, ki so priznane v tehnično-znanstveni literaturi in s tržno vrednostjo, ki je trenutno uveljavljena. Globoka ukoreninjenost kmečkega prebivalstva na zadevnem pridelovalnemu območju z vsemi njegovimi tradicionalnimi izkušnjami in obdelovalnimi zmogljivostmi, ki se prenašajo iz roda v rod, je ob nenehnem raziskovanju in uporabi posebnih tradicionalnih pridelovalnih tehnik ustvarila razmere, ki so bile nujne, da se je pridelava proizvodov z označbo „Ficodindia di San Cono“ vse do danes ohranila ne samo kot bistveni vir preživljanja, ampak tudi kot zgodovinska, tradicionalna in kulturna dediščina tega območja.

O tem med drugim danes priča že 25. izdaja tradicionalnega praznika „Sagra del Ficodindia“, ki pridelavo, tradicijo, pospeševanje prodaje in tehnično-znanstveni razvoj povezuje s tradicionalnimi kongresi, ki so vsako leto posvečeni opunciji. Te dosežke je mogoče pojasniti s popolno kulturno, delavsko in gospodarsko vpetostjo prebivalcev tega območja v pridelovanje „Ficodindia di San Cono“, ki so pomagali ustvariti tesno povezavo med samim proizvodom in okoljem ter pripomogli k temu, da se je med prebivalstvom regije in zadevnim sadežem sčasoma spletla močna čustvena vez. Prav pridelovalci so namreč tisti, ki so poskrbeli, da se je metoda pridelave ohranila, in ki znajo zaradi svojih bogatih izkušenj prepoznati najprimernejši čas za obiranje pridelka. S prezgodnjim obiranjem bi se namreč zmanjšala kakovost sladkorja in sadež bi dobil tipični okus po kaktusu, ki potrošniku ne prija, medtem ko bi se s prepoznim obiranjem poslabšale organoleptične lastnosti plodov, ki bi dobili neprijeten žaltav okus. Če pa se plodovi oberejo ob najprimernejšem času, ko dosežejo minimalno obarvanost lupine, ki je najboljši kazalnik zrelosti, se lahko potrošniku ponudijo sadeži neprimerljivega okusa in vonja. Pridelava tega sadeža ima tudi svojo zgodovino. Francoski agronom De Gasparin je leta 1840 ob obisku Sicilije opuncijo opisal tako: „Ta sadež je za Sicilijo pravi blagoslov, odrešitev, kot sta bananovec za države ob ekvatorju in kruhovec za otoke v Tihem oceanu …“. Uspeh opuncije in njena intenzivna pridelava segata v sredino 70. let 20. stoletja; regija San Cono je namreč v tem obdobju postala močno prepoznavna, njeno območje, ki leži med tremi večjimi središči (Enna, Caltagirone in Caltanissetta), pa je danes največje specializirano pridelovalno območje, ki ga strokovnjaki iz tega sektorja označujejo za „italijansko prestolnico pridelave opuncij“.

Sklic na objavo specifikacije:

To ministrstvo je sprožilo nacionalni postopek ugovora z objavo predloga za priznanje ZOP „Ficodindia di San Cono“ v Uradnem listu Italijanske republike št. 185 z dne 10. avgusta 2007.

Celotno besedilo proizvodne specifikacije je na voljo na spletni strani:

http://www.politicheagricole.it/flex/cm/pages/ServeBLOB.php/L/IT/IDPagina/3335

ali

neposredno na domači strani ministrstva za kmetijstvo, prehrano in gozdarstvo (http://www.politicheagricole.it) pod razdelkom „Qualità e sicurezza“ (Kakovost in varnost) (zgoraj, na desni strani zaslona) in nato pod razdelkom „Disciplinari di Produzione all’esame dell’UE“ (Specifikacije, predložene v preučitev EU).

(1) UL L 93, 31.3.2006, str. 12.